มาเลฟิเซนต์

มาเลฟิเซนต์ () เป็นตัวละครฝ่ายร้ายจากภาพยนตร์แอนิเมชันลำดับที่ 16 ของวอลต์ดิสนีย์ เรื่อง เจ้าหญิงนิทรา (ค.ศ. 1959) นางคือเทพธิดาแห่งความชั่วร้าย ซึ่งประกาศตนเป็น "ประมุขแห่งความชั่วร้ายทั้งปวง" และในเมื่อมิได้รับเชิญไปพระราชพิธีศีลล้างปาปของเจ้าหญิงออโรรา พระราชธิดาของพระเจ้าสเตฟาน นางก็สาปให้พระกุมารีถูกเข็มปั่นฝ้ายทิ่มพระดัชนีแล้วสิ้นพระชนม์ก่อนดวงอาทิตย์ลับฟ้าในวันเฉลิมพระชนมชันษาที่สิบหก ตัวละครตัวนี้มีต้นแบบมาจากเทพธิดาใจร้าย ในเทพนิยายฝรั่งเศสของชาร์ล แปโร เรื่อง สาวงามนิทราในป่าไพร (La Belle au bois dormant) 

มาเลฟิเซนต์ได้ชื่อว่าเป็น "ตัวร้ายตัวหนึ่งในการ์ตูนดิสนีย์ที่ชั่วช้าที่สุด" และในการจัดอันดับตัวร้ายดิสนีย์สามสิบตัวของเว็บไซต์อัลทิเมตดิสนีย์ (Ultimate Disney) มาเลฟิเซนต์ก็อยู่อันดับที่หนึ่ง นอกจากภาพยนตร์ข้างต้นแล้ว มาเลฟิเซนต์ยังเป็นตัวละครหลักในซีรีส์วิดีโอเกม คิงดอมฮาตส์ ด้วย

มาเลฟิเซนต์ถูกนำเสนอเป็นตัวเอกปฏิลักษณ์ในภาพยนตร์คนแสดงผสมกับการสร้างภาพด้วยคอมพิวเตอร์ ซึ่งโครงเรื่องดัดแปลงจากภาพยนตร์เจ้าหญิงนิทรา ชื่อ มาเลฟิเซนต์ กำเนิดนางฟ้าปีศาจ (ค.ศ. 2014) ซึ่งเล่าผ่านมุมมองของมาเลฟิเซนต์ และกล่าวถึงสาเหตุที่แท้จริงที่นางสาปเจ้าหญิงออโรราที่เพิ่งประสูติ ตามมาด้วยภาคต่อ มาเลฟิเซนต์: นางพญาปีศาจ (ค.ศ. 2014) ซึ่งเล่าความว่ามาเลฟิเซนต์เป็นนางฟ้าประเภทดาร์คเฟย์

การสร้างตัวละคร 

มาร์ก เดวิส สร้างตัวละครนี้ โดยตั้งใจออกแบบให้นางดูคล้ายกับค้างคาวยักษ์ดุร้าย  เบอร์นี แมตตินสัน บุคลากรดิสนีย์ กล่าวว่า มาเลฟิเซนต์ "ได้รับการออกแบบให้ดูประหนึ่งค้างคาวดูดเลือดตัวใหญ่ยักษ์เพื่อให้รู้สึกถึงภัยคุกคาม" นางมีกายสีเขียว สวมศิราภรณ์ซึ่งมีลักษณะเป็นเขาสัตว์สีดำสองเขา สวมชุดคลุมยาวสีดำสนิท และถึอไม้เท้ากายสิทธิ์ประจำกาย

ชื่อของตัวละครว่า "Maleficent (มาเลฟิเซนต์)" นั้น เป็นคำคุณศัพท์ในภาษาอังกฤษซึ่งแปลว่า "ทำผิดคิดชั่ว" 

ในภาพยนตร์ เจ้าหญิงนิทรา ฉบับภาษาอังกฤษ เอเลเนอร์ ออดลีย์ พากย์เป็นมาเลฟิเซนต์ ออดลีย์เคยพากย์เป็นคุณหญิงเทรเมน แม่เลี้ยงใจร้ายของซินเดอเรลล่า ในภาพยนตร์เรื่อง ซินเดอเรลล่า เมื่อปี 1950 มาแล้ว ผู้สร้างตัวละครมาเลฟิเซนต์ยังอาศัยกิริยาท่าทางของออดลีย์เป็นแรงบันดาลใจในการออกแบบมาเลฟิเซนต์ด้วย โอลลี จอห์นสัน กับแฟรงก์ ทอมัส นักสร้างภาพเคลื่อนไหว กล่าวไว้ในหนังสือ เดอะดิสนีย์วิลเลียน ว่า งานพากย์เสียงครั้งนี้ของออดลีย์เป็น "งานที่ยากแต่น่าตื่นเต้น เป็นการทำงานกับเสียงแบบที่ต้องประสมสำเนียงประชดประชันเข้ากับอำนาจดุร้าย"

เอริก เคลเวิร์ท สร้างมังกรอันเป็นร่างจำแลงของมาเลฟิเซนต์ เคลเวิร์ทกล่าวว่า มังกรตัวนี้เอางูหางกระดิ่งเป็นแม่แบบ จึงมี "กล้ามเนื้ออันทรงพลังที่เคลื่อนร่างกายอันเทอะทะไปตามเหลี่ยมผา" ส่วนจิม แมกดอนัลด์ ซึ่งรับผิดชอบงานเสียง ได้ร้องขอให้กองทัพสหรัฐอเมริกาส่งเสียงที่บันทึกจากการฉีดเครื่องพ่นไฟมาให้ใช้เป็นเสียงลมหายใจของมังกร

บทบาท

เจ้าหญิงนิทรา (1959)

มาเลฟิเซนต์ปรากฏกายครั้งแรกโดยใช้อำนาจเหนือธรรมชาติบันดาลให้เกิดลมพายุใหญ่พัดเข้ามาท่ามกลางท้องพระโรงพระราชวังพระเจ้าสเตฟานขณะประกอบพระราชพิธีศีลล้างบาปของเจ้าหญิงออโรรา ตามด้วยอสนีบาตฟาดเข้ามาหน้าพระที่นั่ง เกิดเป็นเปลวเพลิงสีเขียว แล้วนางก็แสดงตัว เมื่อมาแล้วนางก็มีกิริยานอบน้อมต่อพระเจ้าแผ่นดิน แต่กล่าววาจากระทบกระเทียบซึ่งแสดงให้เห็นว่า นางโกรธมากที่ไม่ได้รับเชิญมาในพระราชพิธีนี้เหมือนนางฟ้าองค์อื่น ๆ ครั้นแล้ว นางทูลถามพระเจ้าแผ่นดินถึงเหตุผลที่ไม่ทรงเชิญนางมา นางฟ้าเมอร์รีเวทเธอร์ ก็สอดขึ้นว่า เพราะ "ไม่มีใครต้องการหล่อน" นางจึงแก้เกี้ยวว่า คงเป็นเพียงการเผลอมองข้ามนางไป พระราชินีจึงตรัสขอให้นางอย่าได้ถือโทษ นางก็ทูลตอบว่า เพื่อแสดงว่า นางมิได้โกรธเกรี้ยวเลย นางจะประทานพรให้แก่พระกุมารี แล้วนางก็ประกาศว่า เจ้าหญิงออโรราจะเจริญพระชนม์ขึ้นเป็นสตรีผู้พร้อมทั้งความดีและความงาม เป็นที่รักของคนทั้งปวงผู้ได้พบ แต่ก่อนตะวันยอแสงในวันเฉลิมพระชนม์สิบหกชันษา เจ้าหญิงจะถูกเข็มปั่นฝ้ายตำพระดัชนีและสิ้นพระชนม์ แล้วมาเลฟิเซนต์ก็อันตรธานไป เมอร์รีเวทเทอร์ที่ยังมิได้ประทานพรให้แก่พระกุมารีจึงบรรเทาคำสาปของมาเลฟิเซนต์เป็นว่า เจ้าหญิงออโรราจะเพียงบรรทมไป และจะเสด็จจากบรรทมก็ต่อเมื่อทรงได้รับการจุมพิตด้วยรักแท้

นางฟ้าสามองค์ คือ ฟลอรา, ฟาวนา และเมอร์รีเวทเธอร์ จึงช่วยกันซ่อนพระราชธิดาเอาไว้จนกว่าจะพ้นวันเฉลิมพระชนม์สิบหกชันษาเพื่อป้องกันไม่ให้มาเลฟิเซนต์พบขณะเดียวกัน มาเลฟิเซนต์มอบหมายให้เหล่าก็อบลินซึ่งเป็นสมุนของนางช่วยกันตามหาพระราชธิดามาตลอดสิบห้าปี แต่ก็ไร้ผล นางจึงมอบหมายให้ดิเอโบล นกกาสัตว์เลี้ยงของนาง ออกล่าพระราชธิดา และดิเอโบลก็ได้พบ นางฟ้าทั้งสามพาเจ้าหญิงออโรราเสด็จกลับสู่พระราชวังพระราชบิดาในวันเฉลิมพระชนม์สิบหกชันษา มาเลฟิเซนต์จึงมาพบพระราชธิดาในเย็นวันเฉลิมพระชนม์สิบหกชันษานั้นเอง และปรากฏแสงสีเขียว ล่อลวงให้ทรงถูกเข็มปั่นฝ้ายที่นางเสกขึ้นมาทิ่มพระดัชนีบรรทมไปในหอคอยเปลี่ยว มาเลฟิเซนต์กล่าวเย้ยหยันความพยายามปกป้องเจ้าหญิงที่ไม่สำเร็จของนางฟ้าทั้งสาม และเผยร่างของเจ้าหญิงออโรราที่บรรทมอยู่ แล้วจึงหายตัวไปปล่อยให้นางฟ้าทั้งสามเสียใจกับสิ่งที่เกิดขึ้น

เพื่อให้เป็นที่มั่นใจว่า จะไม่มีผู้ใดมาปลุกเจ้าหญิงออโรราตามคำของเมอร์รีเวทเธอร์ มาเลฟิเซนต์จึงจับเจ้าชายฟิลลิป รักแท้ของพระราชธิดา ไปขังไว้ในคุกใต้ดิน ณ บรรพตต้องห้าม อันเป็นที่พำนักของนาง แต่นางฟ้าทั้งสามมาช่วยเจ้าชายออกจากที่คุมขังได้ ความทราบถึงมาเลฟิเซนต์ นางจึงพยายามขัดขวางมิให้เจ้าชายไปถึงปราสาทที่พระราชธิดาบรรทมอยู่ โดยบันดาลให้เกิดอุปสรรคต่าง ๆ เช่น สายฟ้า ความมืด และป่าหนาม แต่ก็ไม่เป็นผล นางจึงเหาะมาขวางหน้าเจ้าชายไว้ และกล่าวว่า จะต่อกรกับเขาด้วย "อำนาจแห่งอเวจี" แล้วจำแลงกายเป็นมังกรมหึมาเข้าประจันหน้ากับเจ้าชาย ขณะที่เจ้าชายกำลังเพลี่ยงพล้ำและใกล้ถึงความตายนั้นเอง นางฟ้าทั้งสามรวมอำนาจแห่งความดีเสกเป่าดาบของเจ้าชายให้มีฤทธิ์ แล้วเจ้าชายโยนดาบนั้นไปปักหัวใจมังกร มังกรหมายจะกระโดดเข้ากัดกินเจ้าชายด้วยกำลังเฮือกสุดท้าย แต่ก็พลัดตกลงจากที่ยืนลงสู่หุบเหวเบื้องล่างถึงแก่ความตาย เห็นแต่ดาบกายสิทธิ์ปักเสื้อคลุมของมาเลฟิเซนต์ตรึงไว้กับพื้นเบื้องล่าง แล้วกระบี่นั้นกลายเป็นสนิมไป

การตอบรับ 

กิลเยอร์โม เดล โตโร ผู้กำกับภาพยนตร์ชาวเม็กซิโก ว่า มาเลฟิเซนต์เป็นมังกรในภาพยนตร์ที่เขาชื่นชอบมาก นอกจากนี้ มาเลฟิเซนต์ยังได้รับการจัดอันดับเป็นตัวร้ายอันดับหนึ่งในเว็บไซต์อัลทิเมตดิสนีย์ และมีผู้วิจารณ์บางคนพรรณนาว่า นางเป็น "ตัวร้ายตัวจริงประจำดิสนีย์"

อ้างอิง

แหล่งข้อมูลอื่น 

 
 

ดิสนีย์
บอสวิดีโอเกม
ตัวละครที่เป็นมังกร
ดาวร้ายในแอนิเมชัน
ตัวละครที่เป็นราชินี
ตัวละครหญิงในแอนิเมชัน